               COMISIA EUROPEANĂ
            Bruxelles, 5.8.2020
            COM(2020) 357 final
            2020/0164(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene, în cadrul Comitetului de asociere reunit în configurația comerț instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește actualizarea anexei XIII (Apropierea legislațiilor vamale) la acord

               EXPUNERE DE MOTIVE

               1.Obiectul propunerii

               Prezenta propunere se referă la decizia Consiliului de adoptare a poziției Uniunii care urmează să fie adoptată în cadrul Comitetului de asociere reunit în configurația comerț privind actualizarea anexei XIII (Apropierea legislațiilor vamale) la capitolul 5 privind regimul vamal și facilitarea comerțului din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte.

               2.Contextul propunerii

               2.1.Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

               Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) are drept scop să contribuie la integrarea economică treptată și la aprofundarea asocierii politice dintre Georgia și Uniunea Europeană (denumite în continuare „părțile”). Acordul a intrat în vigoare la 1 iulie 2016.

               2.2.Comitetul de asociere

               Comitetul de asociere este un organism instituit prin acord, care, în conformitate cu articolul 408 alineatul (3) din acord, dispune de competența de a adopta decizii în cazurile prevăzute în acord și în domeniile în care Consiliul de asociere i-a delegat competențe. Deciziile respective sunt obligatorii pentru părți, care iau măsurile adecvate pentru a le pune în aplicare.

               Astfel cum se prevede la articolul 408 alineatul (4) din acord, Comitetul de asociere se reunește în configurația comerț pentru a soluționa toate chestiunile legate de titlul IV (Comerț și aspecte legate de comerț) din acord. Astfel cum se precizează la articolul 1 alineatul (4) din regulamentul de procedură al Comitetului de asociere și al subcomitetelor (denumit în continuare „regulamentul de procedură”), Comitetul de asociere reunit în configurația comerț este alcătuit din înalți funcționari ai Comisiei Europene și ai Georgiei care sunt responsabili pentru comerț și aspecte legate de comerț. Un reprezentant al Comisiei Europene sau al Georgiei care este responsabil pentru comerț și aspecte legate de comerț exercită funcția de președinte al Comitetului de asociere reunit în configurația comerț, în conformitate cu articolul 1 alineatul (4) din anexa II la Decizia 1/2014 a Consiliului de asociere UE-Georgia
                  1
               . La reuniuni participă, de asemenea, un reprezentant al Serviciului European de Acțiune Externă.

               În temeiul articolului 408 alineatul (3) din acord și al articolului 11 alineatul (1) din regulamentul de procedură, Comitetul de asociere adoptă decizii prin acord comun între părți și după finalizarea procedurilor lor interne respective. Fiecare decizie sau recomandare se semnează de către președintele Comitetului de asociere și se autentifică de către secretarii Comitetului de asociere.

               3.Poziția care urmează să fie adoptată în numele Uniunii

               3.1.Actele preconizate a fi adoptate de Comitetul de asociere

               Prezenta propunere de decizie a Consiliului stabilește poziția Uniunii cu privire la decizia care urmează să fie adoptată în cadrul Comitetului de asociere instituit prin acord în legătură cu actualizarea anexei XIII (Apropierea legislațiilor vamale) la capitolul 5 privind regimul vamal și facilitarea comerțului.

               Actul pe care Comitetul de asociere reunit în configurația comerț este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional, în conformitate cu articolul 408 alineatul (3) din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte.

               Actualizarea anexei XIII este necesară pentru a reflecta evoluția acquis-ului Uniunii care a avut loc în domeniul vamal de la încheierea negocierilor acordului în noiembrie 2013. Propunerea este în conformitate cu obligațiile părților prevăzute la articolul 406 și la articolul 418 din acord.

               Prezenta propunere este conformă cu și contribuie la punerea în aplicare a altor politici externe ale Uniunii, în special politica europeană de vecinătate și politica de cooperare pentru dezvoltare în relație cu Georgia.

               Dispozițiile acordului privind comerțul și aspectele legate de comerț au făcut obiectul unei evaluări de impact ex ante în 2008, urmată de evaluarea impactului comerțului asupra dezvoltării durabile efectuată de DG Comerț din cadrul Comisiei în 2012
                  2
               , de care s-a ținut seama în procesul de negociere a acordului de liber schimb aprofundat și cuprinzător. Studiul din aprilie 2008 privind fezabilitatea economică, impactul economic general și implicațiile unui acord de liber schimb între Uniunea Europeană și Georgia a confirmat faptul că punerea în aplicare a dispozițiilor privind comerțul și aspectele legate de comerț nu va avea niciun impact negativ asupra Uniunii, a acquis-ului sau a politicilor acesteia, având în același timp un impact pozitiv asupra dezvoltării economice a Georgiei. Propunerea nu are niciun impact negativ asupra politicii economice, sociale sau de mediu a Uniunii.

               Acordul nu face obiectul procedurilor REFIT în această etapă; el nu implică niciun cost pentru IMM-urile din Uniune și nu ridică nicio problemă din punctul de vedere al mediului digital.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.

               4.1.2.Aplicarea la cazul în speță

               Comitetul de asociere este un organism creat printr-un acord, și anume Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte. În temeiul articolului 408 alineatul (4) din acord, Comitetul de asociere se reunește în configurația comerț pentru a soluționa toate chestiunile legate de titlul IV (Comerț și aspecte legate de comerț) din acord.

               Conform articolului 406 alineatul (3) din acord, Consiliul de asociere este împuternicit să actualizeze sau să modifice anexele la acord. În temeiul articolului 408 alineatul (2) din acord, Consiliul de asociere poate delega Comitetului de asociere oricare dintre competențele sale, inclusiv competența de a lua decizii cu caracter obligatoriu. Prin Decizia nr. 3/2014 din 17 noiembrie 2014, Consiliul de asociere a delegat Comitetului de asociere reunit în configurația comerț competența de a actualiza sau de a modifica anumite anexe legate de comerț.

               Actul pe care Comitetul de asociere este invitat să îl adopte este un act cu efecte juridice. Actul avut în vedere va fi obligatoriu pentru părți, în conformitate cu articolul 408 alineatul (3) din acord. Actul avut în vedere nu completează și nici nu modifică cadrul instituțional al acordului. În consecință, poziția Uniunii care urmează să fie adoptată în cadrul Comitetului de asociere UE-Georgia reunit în configurația comerț trebuie stabilită în conformitate cu articolul 218 alineatul (9) din TFUE.

               Temeiul juridic procedural al propunerii de decizie este, prin urmare, articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul principal și conținutul actului avut în vedere este de a facilita comerțul între părți prin actualizarea anexei XIII (Apropierea legislațiilor vamale) la capitolul 5 privind regimul vamal și facilitarea comerțului de la titlul IV din acord, care se referă la comerț și aspecte legate de comerț. În consecință, actul avut în vedere intră în domeniul de aplicare al politicii comerciale comune menționate la articolul 207.

               Prin urmare, temeiul juridic material al propunerii de decizie este articolul 207 alineatul (4) primul paragraf din TFUE.

               4.3.Concluzie

               Temeiul juridic al propunerii de decizie trebuie să fie articolul 207 alineatul (4) primul paragraf, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul Comitetului de asociere reunit în configurația comerț va modifica acordul, este necesar ca acesta să fie publicat în Jurnalul Oficial al Uniunii Europene după adoptare.

               2020/0164 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene, în cadrul Comitetului de asociere reunit în configurația comerț instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește actualizarea anexei XIII (Apropierea legislațiilor vamale) la acord

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) a fost încheiat de Uniune prin Decizia 2014/494/UE a Consiliului și a intrat în vigoare la 1 iulie 2016.

               (2)În temeiul articolului 406 alineatul (3) din acord, Consiliul de asociere este împuternicit să actualizeze sau să modifice anexele la acord.

               (3)În temeiul articolului 408 alineatul (2) din acord, Consiliul de asociere poate delega Comitetului de asociere oricare dintre competențele sale, inclusiv competența de a lua decizii cu caracter obligatoriu.

               (4)În temeiul articolului 1 din Decizia nr. 3/2014 a Consiliului de asociere din 17 noiembrie 2014, Consiliul de asociere a delegat Comitetului de asociere reunit în configurația comerț competența de a actualiza sau de a modifica anexele la acord care se referă, printre altele, la capitolul 5 (Regimul vamal și facilitarea comerțului) din titlul IV (Comerț și aspecte legate de comerț) din acord, în măsura în care nu există dispoziții specifice legate de actualizarea sau de modificarea anexei respective în capitolul 5.

               (5)În cadrul următoarei sale reuniuni, Comitetul de asociere reunit în configurația comerț urmează să adopte o decizie privind actualizarea anexei XIII (Apropierea legislațiilor vamale) la capitolul 5 privind regimul vamal și facilitarea comerțului din acord.

               (6)Este necesar să se stabilească poziția care urmează să fie adoptată, în numele Uniunii, în cadrul Comitetului de asociere reunit în configurația comerț, întrucât decizia avută în vedere va avea caracter obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul reuniunii Comitetului de asociere UE-Georgia reunit în configurația comerț, privind actualizarea anexei XIII (Apropierea legislațiilor vamale) în ceea ce privește regimul vamal și facilitarea comerțului, se bazează pe proiectul anexat la prezenta decizie.

               Articolul 2

               După adoptare, decizia Comitetului de asociere reunit în configurația comerț se publică în Jurnalul Oficial al Uniunii Europene.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 321, 5.12.2015, p. 60-69.

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/

    ---documentbreak---

               COMISIA EUROPEANĂ
            Bruxelles, 5.8.2020
            COM(2020) 357 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene, în cadrul Comitetului de asociere reunit în configurația comerț instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește actualizarea anexei XIII (Apropierea legislațiilor vamale) la acord

               DOCUMENT ANEXAT

               Decizia nr. …/2020 a Comitetului de asociere UE-Georgia reunit în configurația comerț

               din xx.xx.2020

               privind modificarea anexei XIII (Apropierea legislațiilor vamale) la capitolul 5 din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

               COMITETUL DE ASOCIERE REUNIT ÎN CONFIGURAȚIA COMERȚ,

               având în vedere Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în special articolul 84 și articolul 465 alineatul (3),

               întrucât:

               (1)Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) a fost semnat la 27 iunie 2014 și a intrat în vigoare în iulie 2016.

               (2)Preambulul la acord recunoaște dorința părților de a accelera procesul de reformă și de apropiere legislativă în Georgia, contribuind astfel la integrarea economică treptată și la aprofundarea asocierii politice, precum și la realizarea integrării economice, printr-o apropiere cuprinzătoare a reglementărilor.

               (3)În conformitate cu articolul 75 din acord, Georgia și-a asumat angajamentul de a-și alinia legislația la legislația vamală a UE, astfel cum figurează în anexa XIII la acord.

               (4)Având în vedere că acquis-ul UE menționat în anexa XIII (Apropierea legislațiilor vamale) a evoluat în mod substanțial de la încheierea negocierilor acordului, această evoluție ar trebui să se reflecte în anexa XIII la acord,

               ADOPTĂ PREZENTA DECIZIE:

               Articolul 1

               Anexa XIII (Apropierea legislațiilor vamale) la acord se înlocuiește cu anexa la prezenta decizie.

               Articolul 2

               Prezenta decizie este redactată în limbile bulgară, cehă, croată, daneză, engleză, estonă, finlandeză, germană, greacă, franceză, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și georgiană, toate textele fiind în mod egal autentice.

               Articolul 3

               Prezenta decizie intră în vigoare la data adoptării.

               Adoptată la …,

                        Pentru Comitetul de asociere

                        reunit în configurația comerț

                        Președintele

                        Secretarii

               ANEXĂ

               ANEXA XIII LA CAPITOLUL 5

               Apropierea legislațiilor vamale

               Codul vamal

               Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii

               Calendar: apropierea cu dispozițiile regulamentului menționat mai sus, cu excepția articolului 1, articolului 4, articolului 27 alineatul (1) litera (b), articolului 53, articolelor 81-82, articolului 87 alineatul (4), articolului 89 alineatul (2) litera (a), articolelor 155-157, articolului 211 alineatul (4) litera (b), articolului 227, articolului 233 alineatul (1) litera (c) și a articolelor 284-288 se efectuează în termen de patru ani de la intrarea în vigoare a prezentului acord.

               Părțile revizuiesc apropierea cu dispozițiile articolului 210 (Proceduri speciale) din Codul vamal al Uniunii înainte de expirarea termenului pentru apropiere, astfel cum este prevăzut mai sus.

               Apropierea cu articolul 247 are loc conform principiului efortului maxim.

               Tranzit comun și documentul administrativ unic (DAU)

               Convenția din 20 mai 1987 privind simplificarea formalităților în comerțul cu mărfuri

               Convenția din 20 mai 1987 privind un regim de tranzit comun

               Calendar: apropierea cu dispozițiile convențiilor menționate mai sus, inclusiv printr-o posibilă aderare a Georgiei la aceste convenții, se realizează în termen de patru ani de la intrarea în vigoare a prezentului acord.

               Scutiri de taxe vamale

               Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale

               Calendar: apropierea cu titlurile I și II din regulamentul menționat mai sus se realizează în termen de patru ani de la intrarea în vigoare a prezentului acord.

               Protejarea drepturilor de proprietate intelectuală

               Regulamentul (UE) nr. 608/2013 al Parlamentului European și al Consiliului din 12 iunie 2013 privind asigurarea respectării drepturilor de proprietate intelectuală de către autoritățile vamale

               Calendar: apropierea cu dispozițiile regulamentului menționat mai sus, cu excepția articolului 26, se realizează în termen de trei ani de la intrarea în vigoare a prezentului acord. Obligația de apropiere cu Regulamentul nr. 608/2013 în sine nu creează nicio obligație pentru Georgia de a aplica măsuri în cazul în care un drept de proprietate intelectuală nu este protejat în temeiul dreptului său substanțial și a reglementărilor sale în materie de proprietate intelectuală.


               COMISIA EUROPEANĂ
            Bruxelles, 7.8.2020
            COM(2020) 361 final
            2020/0166(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului de gestiune pentru Convenția vamală privind transportul internațional de mărfuri sub acoperirea carnetelor TIR în ceea ce privește propunerea de modificare a convenției

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de gestiune instituit prin Convenția vamală privind transportul internațional de mărfuri sub acoperirea carnetelor TIR
                  1
                („Convenția TIR”) în legătură cu adoptarea preconizată a mai multor modificări la Convenția TIR.

               2.Contextul propunerii

               2.1.Convenția vamală privind transportul internațional de mărfuri sub acoperirea carnetelor TIR

               Convenția vamală privind transportul internațional de mărfuri sub acoperirea carnetelor TIR din 14 noiembrie 1975 („Convenția TIR”) are scopul de a facilita transportul internațional de mărfuri de la birourile vamale de plecare la birourile vamale de destinație, trecând prin oricâte țări este necesar. Acordul a intrat în vigoare în 1978. Începând cu luna noiembrie 2019, numărul părților la convenție este de 76, și anume 75 de state și Uniunea Europeană. Uniunea Europeană este parte contractantă la Convenția TIR
                  2
                din 20 iunie 1983 și toate statele sale membre sunt părți contractante la Convenția TIR.

               2.2.Comitetul de gestiune

               Comitetul de gestiune acționează în cadrul Convenției vamale privind transportul internațional de mărfuri sub acoperirea carnetelor TIR. Rolul Comitetului de gestiune este de a examina și de a adopta modificările aduse Convenției TIR. Propunerile sunt supuse la vot, iar fiecare stat care este parte și este reprezentat la o sesiune a Comitetului de gestiune deține un vot. Uniunea are competență exclusivă în domeniul vămilor, care face obiectul Convenției TIR. Cu toate acestea, Uniunea, în calitate de uniune vamală și economică, nu are drepturi de vot pe lângă cele ale statelor sale membre, în conformitate cu articolul 52 alineatul (3) din convenție. Toate statele membre sunt părți cu drept de vot.

               Modificările Convenției TIR sunt adoptate cu o majoritate de două treimi din părțile prezente și care votează. Pentru luarea unei decizii este necesar un cvorum format din cel puțin o treime din statele care sunt părți.

               2.3.Actul avut în vedere spre adoptare de Comitetul de gestiune

               În octombrie 2020, în cadrul sesiunii sale cu numărul 73, Comitetul de gestiune urmează să ia o decizie privind adoptarea modificărilor propuse la Convenția vamală privind transportul internațional de mărfuri sub acoperirea carnetelor TIR (denumit în continuare „actul avut în vedere”).

               Scopul actului avut în vedere este:

               Să introducă utilizarea obligatorie, de către autoritățile competente, a bazei electronice internaționale de date TIR (ITDB) în loc de modelul formularului de autorizare (MFA) pe suport de hârtie pentru a transmite Comitetului executiv TIR (TIRExB) autorizarea sau retragerea autorizării de utilizare a carnetelor TIR.

               Să asigure publicarea obligatorie a listei birourilor vamale aprobate pentru realizarea operațiunilor TIR în ITDB.

               Să permită părților contractante să acorde persoanelor autorizate corespunzător, în conformitate cu legislația națională, facilități mai mari în aplicarea dispozițiilor convenției.

               Să clarifice textul Convenției TIR privind utilizarea unui traseu determinat în cadrul unei uniuni vamale și să actualizeze suma maximă a garanției pentru carnetul TIR alcool/tutun.

               Actul avut în vedere va deveni obligatoriu pentru părți în conformitate cu articolele 59 și 60 din Convenția TIR.

               Articolul 59 se referă la modificările aduse textului principal al Convenției TIR și prevede următoarele: „Sub rezerva dispozițiilor articolului 60, orice modificare propusă, comunicată în conformitate cu dispozițiile alineatului precedent, intră în vigoare pentru toate părțile contractante la trei luni după expirarea unei perioade de douăsprezece luni de la comunicarea modificării propuse, dacă în această perioadă nicio obiecție la modificarea propusă nu a fost notificată secretarului general al Organizației Națiunilor Unite de un stat care este parte contractantă. În cazul în care o obiecție la modificarea propusă a fost notificată conform prevederilor alineatului (3) al prezentului articol, modificarea se consideră neacceptată și nu produce efecte.”

               Articolul 60 se referă la modificările aduse anexelor Convenției TIR și prevede următoarele: „Orice modificare propusă la anexele nr. 1, 2, 3, 4, 5, 6, 7, 8, 9 și 10, analizată în conformitate cu dispozițiile articolului 59 alineatele (1) și (2) intră în vigoare la o dată care va fi fixată de Comitetul de gestiune în momentul adoptării sale, cu condiția ca, la o dată anterioară pe care Comitetul de gestiune o va stabili în același timp cu adoptarea modificării, o cincime din statele care sunt părți contractante sau cinci state care sunt părți contractante, dacă această cifră este inferioară, să nu fi notificat secretarului general al Organizației Națiunilor Unite obiecții la modificarea respectivă. Datele menționate la prezentul alineat se stabilesc de către Comitetul de gestiune cu o majoritate de două treimi din membrii prezenți și votanți.”

               3.Poziția care urmează să fie adoptată în numele Uniunii

               Prezentul set de modificări va accelera modernizarea Convenției TIR, deja în plină desfășurare prin adoptarea istorică a cadrului juridic al viitorului sistem internațional eTIR în cadrul sesiunii cu numărul 72 a Comitetului de gestiune, în februarie 2020. El va clarifica, de asemenea, anumite aspecte tehnice ale textului Convenției TIR.

               În primul rând, prin introducerea obligației de a utiliza o aplicație ITDB pentru transmiterea datelor titularilor TIR autorizați către TIRExB, precum și prin crearea unei baze de date internaționale online fiabile a birourilor vamale deschise pentru Convenția TIR, părțile contractante la Convenția TIR facilitează digitalizarea viitoare a carnetului TIR și consolidează fiabilitatea datelor TIR.

               Pentru a realiza acest obiectiv, articolul 38, notele explicative aferente și anexa 9 vor fi modificate pentru a obliga asociațiile garante să transmită imediat către TIRExB toate datele persoanelor autorizate să utilizeze regimul TIR. În plus, o nouă notă explicativă la articolul 45 precizează că publicarea listei birourilor vamale de plecare, a birourilor vamale de trecere și a birourilor vamale de destinație autorizate pentru efectuarea operațiunilor TIR trebuie realizată în cadrul unei aplicații electronice supravegheate de TIRExB (ITDB).

               Uniunea utilizează deja ITDB și susține utilizarea obligatorie a ITDB de către toate părțile contractante la Convenția TIR, deoarece aceasta va contribui la obiectivul general, consecvent cu politica vamală a Uniunii, al unei digitalizări pe scară mai largă a regimului TIR prin înlesnirea într-o măsură mai mare a schimbului electronic de date în timp real între părțile contractante, asociații și organizații internaționale.

               În al doilea rând, prin crearea unei noi note explicative la articolul 49 în anexa 6, părțile contractante vor putea, în mod voluntar, să introducă facilități mai mari în aplicarea dispozițiilor convenției.

               Aceste facilități ar fi acordate numai dacă includ aplicarea de tehnologii pentru a asigura buna desfășurare a regimului TIR, instrucțiuni clare pentru persoanele autorizate să îndeplinească sarcini specifice care sunt încredințate în mod normal autorităților vamale în temeiul Convenției TIR și utilizarea unui sistem de evidență a documentelor care să permită autorităților vamale să efectueze controale vamale și să supravegheze regimul.

               Uniunea sprijină noua posibilitate a părților contractante de a propune facilități mai mari titularilor TIR autorizați cu scopul de a menține atractivitatea convenției pentru operatorii economici.

               În cele din urmă, modificările articolului 20 și ale notei explicative la articolul 8 ar putea fi considerate ca fiind tehnice, deoarece clarifică utilizarea unui traseu determinat în cadrul unei uniuni vamale și actualizează suma maximă per carnet TIR tutun/alcool care poate fi solicitată din partea asociației garante.

               Au fost desfășurate consultări cu statele membre privind modificările propuse, în cadrul Grupului de experți în chestiuni vamale pentru TIR (coordonarea de la Geneva). Au avut loc consultări suplimentare în cadrul sesiunilor Grupului de lucru al Comisiei Economice pentru Europa a Organizației Națiunilor Unite (CEE-ONU) privind problemele vamale care vizează transporturile.

               Coordonarea internă, precum și discuțiile comune cu statele membre în cadrul Grupului de experți în chestiuni vamale pentru TIR au arătat în mod clar că modificările propuse se bucură de un sprijin larg. Autoritatea Europeană pentru Protecția Datelor a fost consultată prin scrisoarea din 23 martie 2020 și nu a răspuns până la 11 iunie 2020, în pofida unei atenționări.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în speță

               Comitetul de gestiune este un organism înființat printr-un acord, și anume Convenția vamală privind transportul internațional de mărfuri sub acoperirea carnetelor TIR.

               Actul pe care Comitetul de gestiune este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional în conformitate cu articolele 59 și 60 din Convenția vamală privind transportul internațional de mărfuri sub acoperirea carnetelor TIR.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde, în primul rând, de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul principal și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf din TFUE, coroborat cu articolul 218 alineatul (9) din TFUE.

               5.Publicarea actului avut în vedere

               Deoarece actul Comitetului de gestiune va modifica Convenția vamală privind transportul internațional de mărfuri sub acoperirea carnetelor TIR și anexele sale, este oportună publicarea acestuia în Jurnalul Oficial al Uniunii Europene după adoptare.

               2020/0166 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului de gestiune pentru Convenția vamală privind transportul internațional de mărfuri sub acoperirea carnetelor TIR în ceea ce privește propunerea de modificare a convenției

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția vamală privind transportul internațional de mărfuri sub acoperirea carnetelor TIR din 14 noiembrie 1975 (Convenția TIR) a fost aprobată, în numele Comunității Economice Europene, prin Regulamentul (CEE) nr. 2112/78 al Consiliului
                  4
                și a intrat în vigoare în Comunitate la 20 iunie 1983
                  5
               .

               (2)O versiune consolidată a Convenției TIR a fost publicată ca anexă la Decizia 2009/477/CE a Consiliului, în conformitate cu care Comisia publică modificările ulterioare ale Convenției TIR în Jurnalul Oficial al Uniunii Europene, indicând data la care acestea intră în vigoare.

               (3)În temeiul articolelor 59 și 60 din Convenția TIR, Comitetul de gestiune al Convenției TIR („Comitetul de gestiune”) poate adopta modificări la Convenția TIR și la anexele acesteia cu o majoritate de două treimi din părțile contractante prezente și care votează.

               (4)În cursul sesiunii sale cu numărul 73 din 15 octombrie 2020 sau în cadrul unei sesiuni ulterioare, Comitetul de gestiune urmează să adopte mai multe modificări la Convenția TIR și la anexele sale.

               (5)Este oportun să se stabilească poziția care urmează să fie adoptată, în numele Uniunii, în cadrul Comitetului de gestiune, întrucât modificările vor avea caracter obligatoriu pentru Uniune.

               (6)Pentru a accelera modernizarea regimului TIR, este necesar să se introducă transmiterea electronică obligatorie a datelor de către autoritățile competente către Comitetul executiv TIR în ceea ce privește autorizațiile titularilor de carnete TIR și retragerile acestor autorizații, precum și să se creeze o bază de date online internațională fiabilă a birourilor vamale care acceptă operațiuni TIR, prin modificarea articolului 38 din Convenția TIR și a anexei 9 la Convenția TIR și prin crearea unei noi note explicative la articolul 45 din Convenția TIR.

               (7)Pentru a spori atractivitatea Convenției TIR atât pentru operatorii economici, cât și pentru autoritățile vamale, este necesar să se introducă posibilitatea ca părțile contractante să acorde persoanelor autorizate facilități mai mari în aplicarea dispozițiilor Convenției TIR, prin crearea unei noi note explicative la articolul 49 din Convenția TIR.

               (8)Pentru a clarifica dispozițiile Convenției TIR, este necesar să se precizeze utilizarea unui traseu determinat în cadrul uniunilor vamale, prin modificarea articolului 20 din Convenția TIR, și să se majoreze suma maximă recomandată care poate fi solicitată din partea asociațiilor garante pentru carnetele TIR pentru tutun și alcool, prin modificarea notei explicative la articolul 8 din Convenția TIR.

               (9)Poziția care urmează să fie adoptată în numele Uniunii în cadrul Comitetului de gestiune trebuie să se bazeze, așadar, pe proiectele de modificări anexate la prezenta decizie. Aceste elemente nu aduc atingere posibilității efectuării de modificări minore nesubstanțiale ale proiectelor de modificări de către reprezentanții Uniunii în cadrul Comitetului de gestiune al Convenției TIR fără o altă decizie a Consiliului.

               (10)Poziția Uniunii trebuie exprimată de Comisie. Statele membre ale Uniunii trebuie să exprime poziția Uniunii atunci când se votează formal în cadrul Comitetului de gestiune, acționând împreună, în interesul Uniunii,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul sesiunii cu numărul 73 sau al unei sesiuni ulterioare a Comitetului de gestiune pentru Convenția vamală privind transportul internațional de mărfuri sub acoperirea carnetelor TIR („Convenția TIR”) se bazează pe proiectele de modificări anexate la prezenta decizie.

               Articolul 2

               Poziția menționată la articolul 1 este exprimată de către Comisie. Statele membre ale Uniunii exprimă poziția Uniunii în cazul în care se votează formal în cadrul Comitetului de gestiune al Convenției TIR, acționând împreună în interesul Uniunii.

               Articolul 3

               Prezenta decizie se adresează statelor membre și Comisiei.

               Adoptată la Bruxelles,

                     Pentru Consiliu

                     Președintele

                     (1)

                        TIR înseamnă „Transports Internationaux Routiers” sau „Transporturi rutiere internaționale”.

                     (2)

                        Regulamentul (CEE) nr. 2112/78 al Consiliului din 25 iulie 1978 privind semnarea Convenției vamale privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 de la Geneva (JO L 252/1).

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (4)

                        Regulamentul (CEE) nr. 2112/78 al Consiliului din 25 iulie 1978 privind semnarea Convenției vamale privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 de la Geneva (JO L 252, 14.9.1978, p. 1).

                     (5)

                        JO L 31, 2.2.1983, p. 13.

    ---documentbreak---

               COMISIA EUROPEANĂ
            Bruxelles, 7.8.2020
            COM(2020) 361 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Comitetului de gestiune pentru Convenția vamală privind transportul internațional de mărfuri sub acoperirea carnetelor TIR în ceea ce privește propunerea de modificare a convenției

               ANEXĂ

               MODIFICĂRI LA CONVENȚIA TIR

               Modificări privind utilizarea obligatorie a bazei internaționale de date TIR (ITDB)

               1. Articolul 38 alineatul (2) primul rând

               Sintagma în termen de o săptămână se înlocuiește cu fără întârziere

               2. Anexa 6, nota explicativă la articolul 38 alineatul (2) rândul trei

               Sintagma este considerată se înlocuiește cu este

               3. Anexa 6, nota explicativă la anexa 9 partea II alineatul (4)

               Sintagma Cerințele legale referitoare la transmiterea datelor, stabilite la alineatul (4), sunt considerate îndeplinite se înlocuiește cu Datele prevăzute la alineatul (4) sunt transmise

               4. Anexa 9 partea II punctul 4 primul rând

               Sintagma în termen de o săptămână se înlocuiește cu fără întârziere

               5. Anexa 9 partea II punctul 4 sfârșitul paragrafului

               Sintagma , în conformitate cu modelul de autorizare atașat (MFA). se înlocuiește cu

               , inclusiv:

               (a) numărul de identificare individual și unic (ID) atribuit persoanei de către asociația garantă, în cooperare cu organizația internațională la care este afiliată, în conformitate cu formatul armonizat stabilit de Comitetul de gestiune;

               (b) numele și adresa (adresele) persoanei (persoanelor) sau a întreprinderii, în cazul unei societăți comerciale, de asemenea numele directorilor responsabili;

               (c) persoana de contact cu toate datele de contact aferente și

               (d) numărul de înregistrare la Registrul Comerțului sau numărul licenței de transport internațional sau alt număr (dacă este disponibil).

               6. Anexa 9 partea II punctul 5

               Se înlocuiește textul existent cu Asociațiile transmit fără întârziere orice modificare a datelor persoanelor autorizate, din momentul în care iau cunoștință de o astfel de modificare, autorităților competente și Comitetului executiv TIR.

               7. Anexa 9 partea II Modelul formularului de autorizare (MFA)

               Se elimină MFA atașat la anexa 9 partea II și textul care îl însoțește.

               Modificări privind publicarea obligatorie a listei birourilor vamale aprobate pentru efectuarea operațiunilor TIR în ITDB

               1. Anexa 6, o nouă notă explicativă 0.45

               Se adaugă o nouă notă explicativă 0.45-1 la articolul 45 din Convenția TIR, cu textul următor:

               „0.45-1 Dispoziția legală privind publicarea listei birourilor vamale de plecare, a birourilor vamale de trecere și a birourilor vamale de destinație aprobate pentru efectuarea operațiunilor TIR se consideră a fi, de asemenea, îndeplinită prin utilizarea corespunzătoare a aplicațiilor electronice dezvoltate în acest scop de secretariatul TIR, sub supravegherea Comitetului executiv TIR.”

               2. Anexa 6 nota explicativă 0.45

               Se renumerotează actuala notă explicativă 0.45 pentru a deveni 0.45-2.

               Modificare privind facilitățile mai mari pe care părțile contractante le pot acorda operatorilor de transport

               Se adaugă o nouă notă explicativă la articolul 49, cu textul următor:

               0.49
                     Părțile contractante pot acorda persoanelor autorizate corespunzător, în conformitate cu legislația națională, facilități mai mari în aplicarea dispozițiilor convenției. Condițiile stabilite de autoritățile competente pentru acordarea acestor facilități ar trebui, cel puțin, să includă aplicarea tehnologiilor informației și comunicațiilor pentru a garanta buna executare a regimului TIR, scutirea prezentării mărfurilor, a vehiculului rutier, a ansamblului de vehicule sau a containerului cu carnetul TIR la birourile vamale de plecare sau de destinație, precum și instrucțiunile necesare pentru ca persoanele autorizate corespunzător să desfășoare sarcinile specifice încredințate în baza Convenției TIR autorităților vamale, de exemplu completarea și ștampilarea carnetului TIR sau aplicarea și verificarea sigiliilor vamale. Persoanele autorizate corespunzător cărora li s-au acordat facilități mai mari ar trebui să pună în funcțiune un sistem de evidență a documentelor care să le permită autorităților vamale să efectueze controale vamale eficace, să supravegheze regimul și să realizeze controale aleatorii. Facilitățile mai mari ar trebui acordate fără a se aduce atingere răspunderii titularilor de carnete TIR, astfel cum se prevede la articolul 11 alineatul (2) din convenție.

               Alte modificări

               1. Articolul 20 rândul 1

               Textul existent se înlocuiește cu textul Pentru parcursurile efectuate pe teritoriul unei părți contractante sau al mai multor părți contractante care formează o uniune vamală sau economică, autoritățile vamale competente

               2. Anexa 6 nota explicativă la articolul 8 alineatul (3) sfârșitul primului paragraf

               Sintagma 200 000 USD se înlocuiește cu 400 000 EUR


               COMISIA EUROPEANĂ
            Bruxelles, 7.8.2020
            COM(2020) 362 final
            2020/0167(NLE)
            Propunere de
            DECIZIE A CONSILIULUI
            privind prezentarea, în numele Uniunii Europene, a unor propuneri de modificare a anexei IV la Convenția de la Basel privind controlul transporturilor transfrontaliere de deșeuri periculoase și al eliminării acestora, cu ocazia celei de a 15-a reuniuni a conferinței părților, și privind poziția Uniunii Europene referitor la propunerile formulate de celelalte părți de modificare a anexei IV și a altor anexe

               EXPUNERE DE MOTIVE

               1.OBIECTUL PROPUNERII

               Prezenta propunere vizează o decizie a Consiliului privind prezentarea, în numele Uniunii Europene, a unor propuneri de modificare a anexei IV la Convenția de la Basel, în vederea celei de a 15-a reuniuni a conferinței părților la Convenția de la Basel privind controlul transporturilor transfrontaliere de deșeuri periculoase și al eliminării acestora (CoP15). Conferința părților este programată să aibă loc în perioada 19-30 iulie 2021. Prezenta propunere se referă, de asemenea, la poziția de negociere a Uniunii privind eventuale modificări ale anexelor relevante, propuse de celelalte părți.

               2.CONTEXTUL PROPUNERII

               2.1.Convenția de la Basel privind controlul transporturilor transfrontaliere de deșeuri periculoase și al eliminării acestora

               Convenția de la Basel privind controlul transporturilor transfrontaliere de deșeuri periculoase și al eliminării acestora (denumită în continuare „convenția”) a fost adoptată la 22 martie 1989 și a intrat în vigoare în 1992. Uniunea Europeană și statele sale membre sunt părți la convenție
                  1
               . În prezent, convenția are caracter obligatoriu din punct de vedere juridic pentru 187 de părți.

               Dispozițiile convenției se aplică deșeurilor periculoase definite la articolul 1 și enumerate în anexa VIII la convenție, precum și altor deșeuri enumerate în anexa II care cuprinde deșeurile menajere colectate, reziduurile provenind din incinerarea deșeurilor menajere și, începând cu 1 ianuarie 2021, unele tipuri de deșeuri din plastic. De asemenea, anexa IX la convenție cuprinde o listă de rubrici pentru deșeuri care nu fac obiectul dispozițiilor convenției decât dacă conțin substanțe cuprinse într-o categorie din anexa I într-o cantitate care să determine apariția unei caracteristici periculoase prevăzute în anexa III. Deșeurile electrice și electronice care sunt periculoase sunt enumerate în anexa VIII (rubrica A1180), iar cele care nu sunt periculoase – în anexa IX (rubrica B1110). Anexa II nu conține nicio rubrică pentru deșeuri electrice și electronice.

               Anexa IV la convenție enumeră și specifică operațiunile de gestionare a deșeurilor care sunt considerate „eliminare” în conformitate cu definiția termenului prevăzută la articolul 2 punctul 4 din convenție. În convenție, termenul „eliminare” include atât operațiunile de eliminare finală, cum ar fi depozitare la rampa de gunoi și incinerare (menționate în secțiunea A din anexa IV), cât și operațiunile de recuperare, cum ar fi reciclarea și alte operațiuni de recuperare (menționate în secțiunea B din anexa IV).

               Importanța enumerării din anexa IV constă în faptul că numai „substanțe sau obiecte care se distrug, a căror distrugere este avută în vedere sau care trebuie distruse” sunt considerate „deșeuri” astfel cum sunt definite la articolul 2 punctul 1 din convenție, iar prin „eliminare” se înțelege „orice operațiune specificată în anexa IV”. Astfel, dispozițiile convenției se aplică numai operațiunilor de eliminare enumerate în anexa IV. Prin urmare, această anexă ar trebui să acopere toate operațiunile posibile de gestionare a deșeurilor care se realizează sau ar putea să se realizeze în practică, indiferent dacă sunt sau nu sunt efectuate în conformitate cu legislația națională sau internațională și indiferent dacă sunt sau nu sunt considerate a fi raționale din punct de vedere ecologic. În caz contrar, dispozițiile convenției ar prezenta lacune legislative.

               Principalele dispoziții ale convenției sunt:

               ·interzicerea exportului deșeurilor menționate drept periculoase în anexa VIII din țările OCDE către țări care nu fac parte din OCDE
                  2
                și

               ·un sistem de control („procedura PIC”) pentru exportul, importul și tranzitul deșeurilor menționate în anexa II ca necesitând o examinare specială sau în anexa VIII ca periculoase, dar care nu fac obiectul interdicției de export menționate. Procedura PIC înseamnă că exporturile trebuie să fie notificate în prealabil autorităților competente ale statelor importatoare și de tranzit. Notificarea se transmite de către statul exportator care, la rândul său, poate să impună producătorilor sau exportatorilor să transmită notificări prin intermediul autorității sale competente. Notificările se redactează în scris și cuprind declarațiile și informațiile menționate în anexa V A la convenție. Un export de deșeuri poate avea loc numai dacă și atunci când toate statele implicate și-au dat acordul în scris (articolul 6 din convenție).

               2.2.Conferința părților

               Conferința părților la Convenția de la Basel este principalul organism decizional al convenției. Aceasta deține competența de a modifica anexele la convenție și se reunește la fiecare doi ani.

               Revizuirea anexelor I, III, IV și a aspectelor conexe din anexa IX la convenție a fost inițiată de cea de a 12-a reuniune a conferinței părților (CoP-12) prin decizia BC-12/1
                  3
               .

               La cea de a 13-a reuniune a conferinței părților (CoP-13) s-a decis înființarea unui grup de lucru la nivel de experți (GLE) pentru revizuirea anexelor menționate, alcătuit din 50 de membri desemnați de părți pe baza reprezentării geografice echitabile a celor cinci grupuri regionale ale Organizației Națiunilor Unite. Participanții la GLE din partea UE și a statelor sale membre sunt Comisia, Estonia, Germania, Țările de Jos și Polonia. Prezentările scrise și contribuțiile orale au fost coordonate în cadrul Grupului de lucru al Consiliului pentru chestiuni de mediu la nivel internațional (WPIEI). CoP-13 a convenit că GLE trebuie să acorde o mai mare prioritate lucrărilor referitoare la anexa IV și la aspectele conexe din anexa IX. În perioada 2017-2019, UE și statele sale membre au înaintat secretariatului convenției și grupului de lucru la nivel de experți propuneri preliminare de modificare a anexei IV.

               În cadrul celei de a 14-a reuniuni a conferinței părților (CoP-14), prin decizia BC-14/16 a acesteia, mandatul GLE a fost extins pentru a include și revizuirea celor două rubrici existente pentru deșeurile electrice și electronice, și anume rubrica B1110 din anexa IX și rubrica în oglindă A1180 din anexa VIII, precum și implicațiile cauzate de revizuirea anexelor I, III și IV asupra altor anexe la convenție și asupra deciziilor relevante ale conferinței părților. Prin decizia BC-14/16, CoP-14 a solicitat grupului de lucru la nivel de experți să își continue activitatea astfel: propunerile de modificare să fie negociate și, eventual, adoptate în cadrul celei de a 15-a reuniuni a conferinței părților (CoP-15) cu privire la anexele IV, VIII (A1180) și IX (B1110).

               GLE a emis o serie de recomandări și de opțiuni pe care părțile ar trebui să le ia în considerare dacă doresc să prezinte propuneri pentru CoP-15. Termenul stabilit de secretariatul Convenției de la Basel pentru prezentarea propunerilor de modificare a anexelor la convenție expiră la 4 decembrie 2020, având în vedere amânarea conferinței părților din luna mai pentru luna iulie 2021.

               Propunerile au ca scop modificarea și clarificarea descrierilor operațiunilor de eliminare enumerate în anexa IV la convenție. Dacă vor fi adoptate, propunerile vor duce la îmbunătățirea clarității juridice și, prin urmare, vor facilita controlul transferurilor de deșeuri și prevenirea transferurilor ilegale. De asemenea, vor sprijini gestionarea rațională din punct de vedere ecologic a deșeurilor la nivel global și vor contribui la tranziția către o economie circulară la nivel global.

               În perioada 2017-2019, UE și statele sale membre au prezentat secretariatului convenției și grupului de lucru la nivel de experți propuneri preliminare cu privire la lista operațiunilor de eliminare din anexa IV. Aceste propuneri au fost discutate cu alte părți care participă la GLE. De asemenea, în cadrul GLE au fost discutate și recomandări privind clasificările deșeurilor electrice și electronice din anexele VIII și IX.

               Dacă în cadrul CoP-15 se vor conveni modificări, acestea vor trebui să fie integrate în Directiva-cadru 2008/98/CE a UE privind deșeurile
                  4
                (lista operațiunilor de gestionare a deșeurilor corespunzătoare anexei IV la convenție) și în Regulamentul (CE) nr. 1013/2006 privind transferurile de deșeuri
                  5
                (rubricile specifice pentru deșeurile electrice și electronice corespunzătoare anexelor VIII și IX la convenție).

               2.3.Actul avut în vedere

               Propunerea de decizie a Consiliului prevede următoarele:

               modificarea anexei IV la convenție în ceea ce privește introducerea generală, notele explicative și textul introductiv astfel încât să se explice și să se facă distincția între termenii „eliminare finală” și „recuperare” și să se clarifice faptul că sunt acoperite toate operațiunile de gestionare a deșeurilor;

               actualizarea și clarificarea descrierilor operațiunilor de gestionare a deșeurilor din anexa IV și asigurarea faptului că toate operațiunile, inclusiv cele intermediare, sunt acoperite de dispozițiile convenției.

               Prezenta propunere de decizie a Consiliului vizează și poziția de principiu pe care trebuie să o adopte Uniunea în cadrul negocierilor, sub rezerva coordonării la fața locului, în cazul în care celelalte părți vor propune modificări suplimentare ale anexelor relevante. Astfel de propuneri pot viza lista operațiunilor de gestionare a deșeurilor din anexa IV și rubricile pentru deșeuri electrice și electronice care sunt incluse în prezent în anexele VIII și IX și care ar putea fi incluse, de asemenea, în anexa II la convenție.

               Modificările anexelor la convenție vor trebui să fie puse în aplicare prin modificări ale Directivei 2008/98/CE și ale Regulamentului (CE) nr. 1013/2006. Directiva 2008/98/CE conține lista operațiunilor de gestionare a deșeurilor corespunzătoare anexei IV la convenție, iar Regulamentul (CE) nr. 1013/2006 cuprinde rubricile specifice pentru deșeurile electrice și electronice corespunzătoare anexelor VIII și IX la convenție.

               Modificările referitoare la operatori și autorități în ceea ce privește exporturile din UE vor depinde de tipurile modificărilor care ar putea fi convenite (în special de anexele care vor fi modificate în cele din urmă), de tipul deșeurilor și de țările de destinație.

               Modificările anexei IV la convenție nu vor avea consecințe directe asupra exporturilor sau a altor transferuri de deșeuri, ci vor clarifica descrierea operațiunilor de gestionare a deșeurilor care trebuie efectuate după ce deșeurile au fost expediate. Acest lucru va facilita efectuarea de către autorități a controalelor asupra transferurilor de deșeuri și le va ajuta să aplice dispozițiile convenției în vederea prevenirii transferurilor ilegale. De asemenea, va sprijini gestionarea rațională din punct de vedere ecologic a deșeurilor la nivel global și va contribui la tranziția către o economie circulară globală.

               În măsura în care în anexa II sau în anexa VIII la convenție s-ar include categorii suplimentare de deșeuri electrice și electronice, iar anexa V la Regulamentul (CE) nr. 1013/2006 ar fi modificată în consecință, exporturile de astfel de deșeuri din UE către țări care nu fac parte din OCDE ar fi interzise în temeiul articolului 36 din Regulamentul (CE) nr. 1013/2006. În ceea ce privește exporturile deșeurilor respective în interiorul OCDE, în principiu ar trebui urmată procedura PIC. Integrarea acestor modificări la convenție în Regulamentul (CE) nr. 1013/2006 ar avea drept rezultat obligativitatea procedurii de notificare și pentru transferurile intra-UE ale deșeurilor nou incluse în anexa II sau în anexa VIII la Convenția de la Basel, în conformitate cu articolul 3 alineatul (1) litera (b) punctul (i) din Regulamentul (CE) nr. 1013/2006.

               Procedura de modificare a anexelor la convenție este reglementată de articolele 17 și 18 din aceasta. Mai concret, orice modificare propusă trebuie să fie elaborată de o parte la convenție și să fie comunicată de către secretariat tuturor părților cu cel puțin șase luni înainte de reuniunea conferinței părților. În plus, orice astfel de modificare trebuie să fie adoptată în cadrul unei reuniuni a conferinței părților. Actul avut în vedere va deveni obligatoriu pentru părți în conformitate cu articolul 18 alineatul (2) litera (c) din convenție, care prevede următoarele: „la expirarea unui termen de șase luni de la data expedierii comunicării de către depozitar, anexa intră în vigoare pentru toate părțile prezentei convenții sau ale oricărui protocol, care nu au trimis o notificare în conformitate cu litera (b).”

               3.POZIȚIA CARE URMEAZĂ SĂ FIE LUATĂ ÎN NUMELE UNIUNII EUROPENE

               Uniunea ar trebui să prezinte propuneri cu privire la anexa IV la convenție în vederea:

               ·modificării anexei IV astfel încât aceasta să includă o introducere generală care să facă o distincție clară între termenii „eliminare finală” și „recuperare”, să clarifice faptul că sunt vizate toate operațiunile de gestionare a deșeurilor care se realizează sau ar putea să se realizeze în practică, indiferent de statutul lor juridic și indiferent dacă sunt sau nu sunt considerate raționale din punct de vedere ecologic, precum și faptul că sunt vizate și operațiunile care au loc înainte de transferul către alte operațiuni („operațiuni intermediare”);

               ·modificării anexei IV astfel încât aceasta să includă note explicative și texte introductive care să explice înțelesul termenilor „operațiuni fără recuperare” (secțiunea A din anexa IV) și „operațiuni de recuperare” (secțiunea B din anexa IV) și

               ·modificării anexei IV în ceea ce privește operațiunile existente, precum și în vederea introducerii de noi operațiuni în anexa IV, menite printre altele să actualizeze și să clarifice descrierile operațiunilor în conformitate cu evoluțiile științifice, tehnice și de altă natură care au avut loc de la adoptarea convenției în 1989 și să asigure, prin introducerea unor prevederi generale, faptul că sunt vizate de dispozițiile convenției toate operațiunile care nu sunt menționate în mod specific.

               Propunerile de mai sus au următoarele obiective:

               ·să asigure faptul că mecanismele de control corespunzătoare ale convenției sunt pe deplin aplicabile și, prin urmare, dacă ar fi adoptate, ar îmbunătăți controalele transferurilor de deșeuri și ar facilita prevenirea transferurilor ilegale;

               ·să îmbunătățească claritatea juridică, precum și înțelegerea și interpretarea comună de către părți a operațiunilor de gestionare a deșeurilor și

               ·să sprijine gestionarea rațională din punct de vedere ecologic a deșeurilor la nivel global și să contribuie la tranziția către o economie circulară la nivel global.

               În cazul în care celelalte părți vor propune modificări ale anexelor relevante prin care s-ar putea atinge aceleași obiective care stau la baza propunerii Uniunii, aceste propuneri ar putea fi sprijinite, în principiu, de Uniune. Propunerile pot viza lista operațiunilor din anexa IV și rubricile pentru deșeuri electrice și electronice care sunt incluse în prezent în anexa VIII (A1180) și în anexa IX (B1110), precum și includerea de noi rubrici pentru deșeuri electrice și electronice în anexa II (categorii de deșeuri care necesită o examinare specială). Propunerile privind clasificarea deșeurilor electrice și electronice din anexele II și VIII ar putea asigura atingerea obiectivelor de mai sus în legătură cu unul dintre fluxurile de deșeuri care generează cele mai puternice motive de îngrijorare pentru mediu și sănătate și care, totodată, are unul dintre cele mai mari potențiale de a contribui la economia circulară.

               Dispozițiile convenției sunt puse în aplicare în Uniune prin Directiva 2008/98/CE privind deșeurile, care conține în anexele I-II listele operațiunilor de gestionare a deșeurilor corespunzătoare anexei IV la Convenția de la Basel, și prin Regulamentul (CE) nr. 1013/2006, care reglementează exporturile din Uniune și importurile în Uniune, precum și transferurile între statele membre (articolul 1). Directiva și regulamentul se aplică și în Spațiul Economic European („SEE”).

               După adoptarea modificărilor la anexele II și VIII la convenție, acestea ar trebui să fie integrate în dreptul Uniunii, mai exact în Directiva 2008/98/CE și în Regulamentul (CE) nr. 1013/2006. Modificările aduse Regulamentului (CE) nr. 1013/2006 ar putea însemna noi măsuri de control în cazul transferurilor în interiorul UE și al SEE al deșeurilor din noile categorii incluse în anexa II, precum și o interdicție privind exporturile acestor deșeuri către țări care nu fac parte din OCDE. Deși această situație ar fi de dorit din motivele menționate mai sus în ceea ce privește exporturile din UE, ar putea exista efecte nedorite și problematice asupra transferurilor intra-UE și intra-SEE de deșeuri destinate reciclării, întrucât le-ar supune unor proceduri de notificare noi. Aceste transferuri fac deja obiectul dispozițiilor privind protecția mediului prevăzute în legislația Uniunii privind deșeurile, iar introducerea unor noi proceduri administrative ar putea face ca reciclarea în UE să devină mai complicată și mai costisitoare, aducând doar beneficii limitate din punctul de vedere al mediului.

               Pentru a menține în cadrul Uniunii și al SEE situația actuală, și anume aceea în care nu se aplică sistemul de control al convenției, ar fi necesar ca dispozițiile vizate să fie făcute cunoscute secretariatului convenției în conformitate cu articolul 11 din aceasta și să se adopte măsurile necesare în conformitate cu Decizia OCDE. Articolul 11 din convenție permite părților să încheie acorduri sau înțelegeri bilaterale, multilaterale sau regionale referitoare la transporturile transfrontaliere de deșeuri, cu condiția ca aceste acorduri sau înțelegeri să fie compatibile cu gestionarea rațională din punct de vedere ecologic a deșeurilor, impusă de convenție. Acordurile și înțelegerile trebuie să enunțe dispoziții care sunt la fel de raționale din punct de vedere ecologic ca și cele prevăzute în convenție, ținându-se cont, în special, de interesul țărilor în curs de dezvoltare. Au fost transmise notificări în temeiul articolului 11, de exemplu, cu privire la Decizia OCDE.

               Prin urmare, prezenta propunere de decizie a Consiliului prevede că Uniunea va notifica, în conformitate cu articolul 11 din convenție, dispozițiile aplicate transferurilor de deșeuri din noile categorii în interiorul Uniunii și al SEE, în măsura în care aceste dispoziții diferă de cele prevăzute de actul avut în vedere, specificând că dispozițiile respective se bazează pe un sistem de gestionare rațională din punct de vedere ecologic compatibil cu convenția. De asemenea, va fi necesar să se ia măsuri pentru a informa secretariatul OCDE cu privire la situația descrisă mai sus, având în vedere legăturile dintre amendamentele la anexele la convenție și decizia OCDE menționată.

               4.TEMEI JURIDIC

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               4.1.2.Aplicarea la cazul în discuție

               Conferința părților la Convenția de la Basel este un organism instituit de convenție.

               Actul pe care conferința părților este invitată să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 18 din convenție. Acesta va afecta domeniul de aplicare și conținutul unor acte legislative ale UE, și anume Directiva 2008/98/CE și Regulamentul (CE) nr. 1013/2006. Directiva și regulamentul pun în aplicare convenția, printre altele, prin stabilirea listei de operațiuni de gestionare a deșeurilor și a procedurilor aplicabile pentru exporturile din Uniune și importurile în Uniune, precum și pentru transferurile între statele membre. Directiva și regulamentul se aplică și în cadrul SEE. După modificarea anexelor la convenție, aceste amendamente vor trebui să fie integrate în directiva și regulamentul menționate, cu excepția dispozițiilor privind transferurile de deșeuri intra-UE.

               Actul avut în vedere nu completează și nu modifică cadrul instituțional al convenției.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau cuprinde două elemente, iar unul dintre aceste obiective sau elemente poate fi identificat ca fiind principal, în timp ce celălalt are doar caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, și anume cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere vizează protecția mediului.

               Prin urmare, temeiul juridic material al deciziei propuse este articolul 192 alineatul (1) din TFUE.

               4.3.Concluzie

               Temeiul juridic al deciziei propuse ar trebui să fie articolul 192 alineatul (1), coroborat cu articolul 218 alineatul (9) din TFUE.

               2020/0167 (NLE)

               Propunere de

               DECIZIE A CONSILIULUI

               privind prezentarea, în numele Uniunii Europene, a unor propuneri de modificare a anexei IV la Convenția de la Basel privind controlul transporturilor transfrontaliere de deșeuri periculoase și al eliminării acestora, cu ocazia celei de a 15-a reuniuni a conferinței părților, și privind poziția Uniunii Europene referitor la propunerile formulate de celelalte părți de modificare a anexei IV și a altor anexe

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția de la Basel privind controlul transporturilor transfrontaliere de deșeuri periculoase și al eliminării acestora (denumită în continuare „convenția”) a intrat în vigoare în 1992 și a fost încheiată de Uniune prin Decizia 93/98/CEE a Consiliului
                  6
               .

               (2)Regulamentul (CE) nr. 1013/2006 al Parlamentului European și al Consiliului
                  7
                pune în aplicare convenția în cadrul Uniunii. Directiva 2008/98/CE a Parlamentului European și a Consiliului din 19 noiembrie 2008 privind deșeurile
                  8
                conține lista operațiunilor de gestionare a deșeurilor cuprinse în anexa IV la convenție.

               (3)În temeiul articolului 15 alineatul (5) litera (b) din convenție, conferința părților examinează și adoptă, dacă este cazul, amendamente la convenție și la anexele acesteia. Amendamentele la convenție se adoptă în cadrul unei reuniuni a conferinței părților.

               (4)Pe baza unei propuneri formulate în temeiul articolelor 17-18 din convenție, prezentată de Uniune sau de oricare altă parte la convenție, conferința părților poate să ia în considerare, în cadrul reuniunii sale, a 15- a, care va avea loc în iulie 2021, modificarea anexelor II, IV, VIII și IX la convenție.

               (5)Uniunea ar trebui să prezinte propuneri de modificare a anexei IV la convenție astfel încât aceasta: să includă o introducere generală care să facă distincția clară între termenii „eliminare finală” și „recuperare”, să clarifice faptul că sunt vizate toate operațiunile de gestionare a deșeurilor care se realizează sau ar putea să se realizeze în practică, indiferent de statutul lor juridic și indiferent dacă sunt sau nu sunt considerate raționale din punct de vedere ecologic, precum și faptul că sunt vizate și operațiunile care au loc înainte de transferul către alte operațiuni („operațiuni intermediare”), să includă note explicative și texte introductive care să explice înțelesul termenilor „operațiuni de eliminare finală” (secțiunea A din anexa IV) și „operațiuni de recuperare” (secțiunea B din anexa IV) și să actualizeze și să clarifice descrierile operațiunilor în conformitate cu evoluțiile științifice, tehnice și de altă natură care au avut loc de la adoptarea convenției în 1989, precum și să asigure, prin introducerea unor prevederi generale, faptul că sunt vizate de dispozițiile convenției toate operațiunile care nu sunt menționate în mod specific.

               (6)Descrierile operațiunilor de gestionare a deșeurilor cuprinse în anexa IV sunt generale și ar putea beneficia de clarificări suplimentare. Prin urmare, Uniunea ar trebui să sprijine elaborarea de către conferința părților a unor note explicative sau a unor orientări menite să clarifice și mai mult conținutul acestor operațiuni. Aceste note sau orientări ar trebui să ofere explicații și exemple ale operațiunilor vizate, fără a fi incluse în textul convenției.

               (7)Propunerile de mai sus au următoarele obiective: să asigure faptul că mecanismele de control corespunzătoare ale convenției sunt pe deplin aplicabile și, prin urmare, dacă ar fi adoptate, ar îmbunătăți controalele transferurilor de deșeuri, să faciliteze prevenirea transferurilor ilegale, să îmbunătățească claritatea juridică și să asigure înțelegerea și interpretarea comună de către părți a operațiunilor de gestionare a deșeurilor și să sprijine gestionarea rațională din punct de vedere ecologic a deșeurilor la nivel global și să contribuie la tranziția către o economie circulară la nivel global.

               (8)În plus, Uniunea ar trebui să sprijine, în principiu, modificările propuse ulterior de celelalte părți la convenție cu privire la lista operațiunilor de gestionare a deșeurilor din anexa IV, la rubricile pentru deșeuri electrice și electronice care sunt incluse în prezent în anexa VIII (A1180) și în anexa IX (B1110) și cu privire la introducerea noilor rubrici propuse pentru aceste deșeuri în anexa II (categorii de deșeuri care necesită o examinare specială), cu condiția ca prin modificările respective să se poată atinge aceleași obiective care stau la baza propunerii Uniunii.

               (9)Este oportun să se stabilească poziția care urmează să fie adoptată în numele Uniunii în cadrul conferinței părților, întrucât actul avut în vedere (modificarea anexelor la convenție) va fi obligatoriu pentru Uniune și va afecta domeniul de aplicare și conținutul unor acte legislative ale Uniunii, și anume Directiva 2008/98/CE și Regulamentul (CE) nr. 1013/2006.

               (10)Este oportun să se mențină situația actuală pentru transferurile de deșeuri electrice și electronice nepericuloase în interiorul Uniunii și al SEE și, prin urmare, să nu se utilizeze pentru astfel de transferuri sistemul de control care ar rezulta din posibila adăugare a unei rubrici în anexa II la convenție. În acest scop, Uniunea ar trebui, în măsura în care este necesar, să utilizeze procedurile prevăzute în Decizia OCDE
                  9
                și procedura încheierii de acorduri sau înțelegeri bilaterale, multilaterale sau regionale referitoare la transporturile transfrontaliere de deșeuri periculoase sau de alte deșeuri cu state care sunt parte și cu state care nu sunt parte la convenție, în conformitate cu articolul 11 din aceasta
                  10
               , pentru a se asigura că transporturile de deșeuri nepericuloase în interiorul Uniunii și al SEE nu sunt supuse unui control suplimentar ca urmare a adoptării modificărilor la anexa II la convenție,

               ADOPTĂ PREZENTA DECIZIE:

               Articolul 1

               1.La cea de a 15-a reuniune a conferinței părților la Convenția de la Basel, Uniunea urmărește obiectivele prezentate în continuare:

               (a)să asigure faptul că mecanismele de control corespunzătoare ale convenției sunt pe deplin aplicabile, pentru a îmbunătăți controalele transferurilor de deșeuri și a facilita prevenirea transferurilor ilegale de deșeuri;

               (b)să îmbunătățească claritatea juridică și să asigure înțelegerea și interpretarea comună de către părți a „operațiunilor de eliminare” vizate de anexa IV;

               (c)să sprijine gestionarea rațională din punct de vedere ecologic a deșeurilor la nivel global și să contribuie la tranziția către o economie circulară la nivel global.

               2.Cu ocazia celei de a 15-a reuniuni a conferinței părților la Convenția de la Basel, în vederea atingerii obiectivelor enumerate la alineatul (1), Uniunea prezintă următoarele propuneri:

               (a)modificării anexei IV astfel încât aceasta să includă o introducere generală care să facă o distincție clară între termenii „eliminare finală” și „recuperare”, să clarifice faptul că sunt vizate toate operațiunile de gestionare a deșeurilor care se realizează sau ar putea să se realizeze în practică, indiferent de statutul lor juridic și indiferent dacă sunt sau nu sunt considerate raționale din punct de vedere ecologic, precum și faptul că sunt vizate și operațiunile care au loc înainte de transferul către alte operațiuni („operațiuni intermediare”);

               (b)modificarea anexei IV astfel încât aceasta să includă note explicative și texte introductive care să explice înțelesul termenilor „operațiuni de eliminare finală” (secțiunea A din anexa IV) și „operațiuni de recuperare” (secțiunea B din anexa IV) și

               (c)actualizarea și clarificarea descrierilor operațiunilor din anexa IV în conformitate cu evoluțiile științifice, tehnice și de altă natură care au avut loc de la adoptarea convenției în 1989, precum și asigurarea, prin introducerea unor prevederi generale în anexa IV, a faptului că sunt vizate de dispozițiile convenției toate operațiunile care nu sunt menționate în mod specific.

               3.La prezenta decizie se anexează o propunere detaliată în conformitate cu literele (a)‑(c) de mai sus. Comisia, în numele Uniunii, comunică prezenta propunere secretariatului convenției.

               4.Uniunea sprijină ideea elaborării unor note explicative sau a unor orientări de către conferința părților la convenție, în vederea clarificării suplimentare a conținutului operațiunilor de eliminare din anexa IV. Aceste note explicative sau orientări nu ar trebui să fie incluse în textul convenției.

               Articolul 2

               Uniunea poate să sprijine modificările propuse de celelalte părți la convenție cu privire la:

               1.lista operațiunilor de gestionare a deșeurilor din anexa IV;

               2.rubricile pentru deșeuri electrice și electronice care sunt incluse în prezent în anexa VIII (A1180) și în anexa IX (B1110) și

               3.introducerea în anexa II a unor noi rubrici propuse pentru deșeurile electrice și electronice (categorii de deșeuri care necesită o examinare specială),

               dacă acestea contribuie la atingerea obiectivelor Uniunii enumerate la articolul 1 alineatul (1).

               Articolul 3

               În funcție de evoluțiile din cadrul celei de a 15-a reuniuni a conferinței părților, reprezentanții Uniunii pot conveni asupra unei ajustări a poziției menționate la articolele 1 și 2, în cadrul consultărilor cu statele membre care se desfășoară pe parcursul reuniunilor de coordonare la fața locului, fără a fi necesară o nouă decizie a Consiliului.

               Articolul 4

               În cazul în care anexele relevante la convenție vor fi modificate în cadrul celei de a 15-a reuniuni a conferinței părților la Convenția de la Basel, Uniunea adoptă, în măsura în care va fi necesar, măsurile care se impun în baza Deciziei OCDE și a articolului 11 din convenție
                  11
                pentru a se asigura că nu vor fi afectate controalele actuale asupra transferurilor de deșeuri nepericuloase în interiorul Uniunii și al SEE.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Decizia 93/98/CEE a Consiliului privind încheierea, în numele Comunității, a Convenției de la Basel din 22 martie 1989 privind controlul transporturilor transfrontaliere de deșeuri periculoase și al eliminării acestora, JO L 39, 16.2.1993, p. 1.

                     (2)

                        Articolul 4A din convenție, care a intrat în vigoare în decembrie 2019, interzice efectuarea oricărui transport transfrontalier de deșeuri periculoase care fac obiectul convenției de către oricare dintre părțile incluse în anexa VII (părțile și alte state care sunt membre ale OCDE și ale UE, împreună cu Liechtenstein) către state neincluse în anexa VII.

                     (3)

                        Informații suplimentare sunt disponibile pe site-ul web al Convenției de la Basel – a se vedea
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx

                     (4)

                        Directiva 2008/98/CE a Parlamentului European și a Consiliului din 19 noiembrie 2008 privind deșeurile, astfel cum a fost modificată, JO L 312, 22.11.2008, p. 3.

                     (5)

                        Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri, astfel cum a fost modificat, JO L 190, 12.7.2006, p. 1.

                     (6)

                        Decizia 93/98/CEE a Consiliului din 1 februarie 1993 privind încheierea, în numele Comunității, a Convenției privind controlul transporturilor transfrontaliere de deșeuri periculoase și al eliminării acestora (Convenția de la Basel) (JO L 39, 16.2.1993, p. 1).

                     (7)

                        Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri, astfel cum a fost modificat, JO L 190, 12.7.2006, p. 1.

                     (8)

                        Directiva 2008/98/CE a Parlamentului European și a Consiliului din 19 noiembrie 2008 privind deșeurile, astfel cum a fost modificată, JO L 312, 22.11.2008, p. 3.

                     (9)

                        Decizia C(2001)107/FINAL a Consiliului Organizației pentru Cooperare și Dezvoltare Economică (OCDE) privind revizuirea Deciziei C(92)39/FINAL privind controlul circulației transfrontaliere a deșeurilor destinate operațiunilor de recuperare („Decizia OCDE”).

                     (10)

                        Vă rugăm să rețineți că Uniunea se află într-un stadiu avansat în ceea ce privește utilizarea procedurii prevăzute la articolul 11 din Convenția de la Basel, astfel încât este posibil să nu fie necesară menționarea acesteia în prezenta decizie a Consiliului.

                     (11)

                        A se vedea nota de subsol 10.

    ---documentbreak---

               COMISIA EUROPEANĂ
            Bruxelles, 7.8.2020
            COM(2020) 362 final
            ANEXĂ
            la
            Propunerea de decizie a Consiliului
            privind prezentarea, în numele Uniunii Europene, a unor propuneri de modificare a anexei IV la Convenția de la Basel privind controlul transporturilor transfrontaliere de deșeuri periculoase și al eliminării acestora, cu ocazia celei de a 15-a reuniuni a conferinței părților, și privind poziția Uniunii Europene referitor la propunerile formulate de celelalte părți de modificare a anexei IV și a altor anexe

               ANEXĂ

               Propunerea UE privind modificări ale anexei IV la Convenția de la Basel (propunerea unui nou text pentru anexa IV):

               Anexa IV
                  1

               Operațiuni de eliminare

               Există două categorii de operațiuni de eliminare, și anume operațiunile de recuperare și operațiunile fără recuperare. Secțiunea A cuprinde operațiunile fără recuperare, iar secțiunea B operațiunile de recuperare.

               Prezenta anexă acoperă operațiunile de eliminare, inclusiv operațiunile intermediare.

               Prezenta anexă acoperă toate operațiunile de eliminare, indiferent de statutul lor juridic și, ca atare, indiferent dacă sunt sau nu sunt considerate a fi raționale din punct de vedere ecologic.

               A.
                     Operațiuni fără recuperare

               O operațiune fără recuperare este o operațiune care nu este o operațiune de recuperare chiar și în cazul în care operațiunea a avut drept consecință secundară recuperarea de substanțe sau de energie.

               D*1
                     Depozitare la o rampă de gunoi la suprafața solului, izolată de mediu

               D*2
                     Acumulare la suprafață (de ex. depunerea de deșeuri lichide sau nămoloase în bazine, iazuri de decantare sau în rezervoare de acumulare).

               D*3
                     Depozitare pe un alt fel de teren decât cel menționat la D*1 și D*2 (de exemplu, depozitare permanentă deasupra solului)

               D*4
                     Depozitare subterană permanentă (de exemplu, plasarea de containere într-o mină).

               D*5
                     Depozitare într-un alt fel de teren decât cel menționat la D*4 (de exemplu, injectare în puțuri, în domuri saline sau în depozite geologice naturale)

               D*6
                     Tratare în mediul terestru la locul depozitării (de exemplu, biodegradare sau tratare chimică în sol)

               D*7
                     Evacuare în mediul acvatic, exceptând mările/oceanele

               D*8
                     Evacuare în mări/oceane, inclusiv îngroparea în subsolul marin

               D*9
                     Evacuare în atmosferă (de exemplu, ventilarea gazelor comprimate sau lichefiate)

               D*10
                     Tratare termică, alta decât cea menționată la R*5 în secțiunea B (de exemplu, incinerarea)

               D*11
                     Operațiuni de eliminare definitivă, altele decât cele menționate la D*1 – D*10

               D*12
                     Tratare biologică înainte de efectuarea oricăreia dintre operațiunile de la secțiunea A

               D*13
                     Tratare fizică/mecanică (de exemplu, evaporare, uscare), tratare fizică/chimică (de exemplu, extracție cu solvenți), tratare chimică (de exemplu, neutralizare, precipitare) sau imobilizare (de exemplu, stabilizare, solidificare), înainte de efectuarea oricăreia dintre operațiunile din secțiunea A

               D*14
                     Tratare mecanică, alta decât cea menționată la D*15 (de exemplu, dezmembrare, sortare, sfărâmare, compactare, peletizare, mărunțire, condiționare, separare) înainte de efectuarea oricăreia dintre operațiunile de la secțiunea A

               D*15     Mixare, inclusiv combinare, înainte de efectuarea oricăreia dintre operațiunile de la secțiunea A

               D*16     Recondiționare înainte de efectuarea oricăreia dintre operațiunile de la secțiunea A

               D*17
                     Alte tratamente decât cele menționate la D*12 – D*16, înainte de efectuarea oricăreia dintre operațiunile de la secțiunea A

               D*18
                     Depozitare temporară înainte de efectuarea oricăreia dintre operațiunile de la secțiunea A

               B.
                     Operațiuni de recuperare

               O operațiune de recuperare înseamnă orice operațiune care are drept rezultat principal faptul că deșeurile servesc unui scop util prin înlocuirea altor materiale care ar fi fost utilizate într-un anumit scop, sau faptul că deșeurile sunt pregătite pentru a putea servi scopului respectiv, în întreprinderea respectivă sau în economie în general.

               R*1
                     Pregătire în vederea reutilizării (de exemplu, verificare, curățare, reparare, recondiționare)

               R*2
                     Reciclarea substanțelor organice

               R*3
                     Reciclarea metalelor și a compușilor metalici

               R*4
                     Reciclarea altor materiale anorganice

               R*5
                     Tratare termică având drept scop principal generarea de energie

               R*6
                     Recuperare, alta decât operațiunile menționate la R*1 – R*5

               R*7
                     Tratare biologică înainte de efectuarea oricăreia dintre operațiunile de la secțiunea B

               R*8
                     Tratare fizică/mecanică (de exemplu, evaporare, uscare), tratare fizică/chimică (de exemplu, extracție cu solvenți) sau tratare chimică (de exemplu, neutralizare, precipitare), înainte de efectuarea oricăreia dintre operațiunile de la secțiunea B

               R*9
                     Tratare mecanică, alta decât cea menționată la R*10 (de exemplu, dezmembrare, sortare, sfărâmare, compactare, peletizare, mărunțire, condiționare, separare) înainte de efectuarea oricăreia dintre operațiunile de la secțiunea B

               R*10     Mixare, inclusiv combinare, înainte de efectuarea oricăreia dintre operațiunile de la secțiunea B

               R*11     Recondiționare înainte de efectuarea oricăreia dintre operațiunile de la secțiunea B

               R*12
                     Alte tratamente decât cele menționate la R*7 – R*9, înainte de efectuarea oricăreia dintre operațiunile de la secțiunea B

               R*13
                     Depozitare temporară înainte de efectuarea oricăreia dintre operațiunile de la secțiunea B

                     (1)

                        Modificările aduse prezentei anexe intră în vigoare la [data la care se împlinesc doi ani de la adoptarea de către conferința părților], iar asteriscurile nu vor mai fi utilizate începând cu [data la care se împlinesc patru ani de la adoptarea de către conferința părților].